দেশ না অর্থ, আগে কোনটা? পরিস্থিতির চাপই হোক বা ব্যক্তিগত সুখ-স্বাচ্ছন্দ্যের অমোঘ আকর্ষণের হাতছানি, অনেকেই হয়তো অর্থ এবং নিরাপদ ভবিষ্যতকেই বেছে নেবেন। পারিবারিক পরিস্থিতি অনুকূলে না থাকার কারণেও অনেকে বাধ্য হন দেশসেবার বদলে নিজের ভবিষ্যৎকে সুনিশ্চিত করতে।
হায়দরাবাদের যুবক বারনানা ইয়াড়াগিরি এখানেই ব্যতিক্রমী। তাঁর সামনে মোটা মাইনের চাকরি করে ভবিষ্যৎ সুনিশ্চিত করার সুযোগ ছিল। ছোট থেকে চরম দারিদ্রের সঙ্গে লড়াইয়ের পরে বিলাসবহুল জীবন কাটানোর স্বপ্নপূরণ করার হাতছানিও ছিল। কিন্তু সেসবই হেলায় উপেক্ষা করেছেন হায়দরাবাদের বাসিন্দা এই যুবক। কারণ তাঁর স্বপ্ন ছিল দেশসেবা করার। পেটে খিদে, জীবনে অনেক না পাওয়া সত্ত্বেও যে স্বপ্নকে মরতে দেননি তিনি।
বারনানা ইয়াড়াগিরির বাবা একটি কারখানার শ্রমিক ছিলেন। দিনে আয় ছিল একশো টাকা। মা পোলিও-তে আক্রান্ত হয়েও সংসারে একটু সুরাহার জন্য পরিশ্রম করতে বাধ্য হতেন। এমন বাবা-মায়ের ঘরে বড় হওয়া ইয়াড়াগিরি শনিবার দেহরাদুনের ইন্ডিয়ান মিলিটারি অ্যাকাডেমি থেকে রুপোর পদক পেয়ে আর্মি অফিসার হিসেবে স্নাতক হলেন। একটি সর্বভারতীয় ইংরেজি দৈনিকের প্রতিবেদন অনুযায়ী, ছেলের এই স্বপ্নপূরণের সাক্ষী থাকতে তখন আইএমএ-তে উপস্থিত ছিলেন তরুণ এই অফিসারের বাবা-মা। ছেলেকে সেনা অফিসার হিসেবে চোখের সামনে দেখে তাঁদের চোখের জল যেন বাঁধ মানছিল না।
চরম দারিদ্রের সঙ্গে লড়াই করে বড় হওয়া ইয়াড়াগিরি বরাবরই মেধাবী ছাত্র ছিলেন। হায়দরাবাদের ইন্টারন্যাশনাল ইন্সটিটিউট অফ ইনফর্মেশন টেকনোলজি থেকে পাশ করে সফটওয়ার ইঞ্জিনিয়ার হন তিনি। বিখ্যাত একটি তথ্যপ্রযুক্তি সংস্থায় ভাল পদে চাকরিও পেয়ে যান। মার্কিন সংস্থা ইউনিয়ন প্যাসিফিক রেল রোড থেকে ভাল চাকরির প্রস্তাবও পান তিনি। ক্যাট-এ ৯৩.৪ শতাংশ নম্বর পাওয়ার পরে আইআইএম ইনদৌরে পড়াশোনার সুযোগও ছিল। কিন্তু সমস্ত প্রস্তাব প্রত্যাখ্যান করে ভারতীয় সেনাবাহিনীকেই বেছে নেন এই যুবক। কারণ তাঁর কথায়, ‘‘দেশসেবা করে যে মানসিক শান্তি পাওয়া যায়, মোটা মাইনের কোনও চাকরি তা দিতে পারে না।’’

এই বিষয়ে অন্যান্য খবর

৪৫ বছর ধরে ভারতীয় সেনা এই টেবিল সাজিয়ে রেখেছে। কারণ জানলে আপনার চোখ ভিজবেই


ইয়াড়াগিরির বাবা প্রথমে ভেবেছিলেন, ছেলে বোধ হয় সেনাবাহিনীতে একজন জওয়ান হিসেবে যোগ দেবেন। তাই নিশ্চিত ভবিষ্যৎ ছেড়ে ঝুঁকির চাকরি নিতে নিষেধ করেছিলেন ছেলেকে। ইয়াড়াগিরি বাবার ভুল ভাঙান। আইএমএ থেকে স্নাতক হওয়ার পরে এখন তিনি সেনাবাহিনীর ইঞ্জিনিয়ারিং ইউনিটগুলিতে যোগ দিতে পারবেন।
ইয়াড়াগিরি জানিয়েছেন, মোটা মাইনের চাকরি করলেও তার মনের মধ্যে ছিল সেনাবাহিনীতে যোগ দেওয়ার স্বপ্ন। তিনি বলেছেন, ‘‘কঠিন পরিশ্রম করার ইচ্ছেটা আমার রক্তে রয়েছে। সঠিকভাবে নিজের দেশের প্রতি আমি যাতে কর্তব্য পালন করতে পারি, তা আমি নিশ্চিত করব। যাতে সেনাবাহিনীর গবেষণা এবং উন্নয়নের শরিক হয়ে আমি দেশকে গর্বিত করতে পারি, তার চেষ্টা করব।’’